CELEX: 32015D0008
Language: et
Date: 2015-02-12 00:00:00
Title: Euroopa Keskpanga otsus (EL) 2015/716, 12. veebruar 2015, millega muudetakse otsust EKP/2004/2, millega võetakse vastu Euroopa Keskpanga kodukord (EKP/2015/8)

5.5.2015   
            
            
               ET
            
            
               Euroopa Liidu Teataja
            
            
               L 114/11
            
         EUROOPA KESKPANGA OTSUS (EL) 2015/716,
   12. veebruar 2015,
   millega muudetakse otsust EKP/2004/2, millega võetakse vastu Euroopa Keskpanga kodukord (EKP/2015/8)
   EUROOPA KESKPANGA NÕUKOGU,
   võttes arvesse Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri”), eelkõige selle artiklit 12.3,
   ning arvestades järgmist:
   
               (1)
            
            
               EKP nõukogu otsuste tegemise menetlust tuleb kohandada kirjaliku menetluse osas, mida täpsustatakse Euroopa Keskpanga kodukorra artiklites 13g, 13h ja 13i, et võtta arvesse erivajadusi seoses vastuväidete puudumise menetlusega, mis on sätestatud nõukogu määruse (EL) nr 1024/2013 (1) artikli 26 lõikes 8.
            
         
               (2)
            
            
               Euroopa Keskpanga kodukorra artiklites 13g kuni 13i sätestatud kirjaliku menetluse osas, võttes arvesse seal sätestatud tähtaegu, on kohane seada viie ööpäeva kaalutlemise ülempiir igale EKP nõukogu liikmele, et võimaldada EKP nõukogu liikmetel jõuda kokkuleppele mis tahes võimaliku vastuväite osas kooskõlas määruse (EL) nr 1024/2013 artikli 26 lõikega 8, k.a kirjalik selgitus, otsuse eelnõule tähtaja jooksul, mis ei ületa kümmet tööpäeva.
            
         
               (3)
            
            
               EKPSi põhikirja artikli 10.2 kohaselt peavad EKP nõukogu liikmed kasutama oma hääleõigust ise. See on EKP nõukogu liikmete sõltumatuse oluline osa, kuna nad on liikmed ametikohajärgselt ja neid ei saa hääletamisel asendada muu isik, v.a juhul, kui liige ei saa osaleda koosolekutel pikema aja jooksul EKPSi põhikirja artikli 10.2 tähenduses. Kui EKP nõukogu liige hääletab või esitab sisulisi märkusi, edastades selle elektrooniliselt kirjalikus EKP nõukogu otsustamismenetluses, ei pea sellega kaasnema EKP nõukogu liikme füüsiline allkiri. See on kooskõlas EKPSi põhikirja artikli 10.2 nõuetega.
            
         
               (4)
            
            
               Juhul kui EKP nõukogu liikmel ei ole võimalik edastada oma häält või märkust elektrooniliselt, võib see EKP nõukogu liige sõnaselgelt volitada muu isiku allkirjastama seda häält või sisulist märkust. Volitatud isiku allkiri kinnitab ainult seda, et selle hääle või märkuse on andnud EKP nõukogu liige isiklikult.
            
         
               (5)
            
            
               Otsust EKP/2004/2 (2) tuleb selle arengu arvestamiseks muuta,
            
         ON VASTU VÕTNUD KÄESOLEVA OTSUSE:
   Artikkel 1
   Euroopa Keskpanga kodukorra muutmine
   Otsust EKP/2004/2 muudetakse järgmiselt:
   
               1.
            
            
               Artikkel 4.7 asendatakse järgmisega:
               „Kui artiklis 4.8 ei ole sätestatud teisiti, võib otsuseid vastu võtta ka kirjalikus menetluses, välja arvatud juhul, kui selle vastu on vähemalt kolm nõukogu liiget. Kirjalikus menetluses on nõutav järgmine: i) igal nõukogu liikmel peab üldjuhul olema arutluseks vähemalt viis tööpäeva; ii) iga nõukogu liige (või tema asendaja kooskõlas artikliga 4.4) annab otsese või vaikimisi heakskiidu ja iii) mis tahes vastav otsus tuleb kajastada järgmise nõukogu koosoleku protokollis. Kirjalikus menetluses vastu võetavad otsused kinnitatakse nõukogu liikmete poolt, kes on otsuse vastuvõtmise hetkel hääleõiguslikud.”
            
         
               2.
            
            
               Artiklisse 4 lisatakse järgmised lõiked:
               
                           „4.8.
                        
                        
                           Artiklite 13g kuni 13 i ulatuses võib otsuseid vastu võtta ka kirjalikus menetluses, välja arvatud juhul, kui selle vastu on vähemalt viis nõukogu liiget. Kirjalikus menetluses peab igal EKP nõukogu liikmel olema vähemalt viis või artikli 13h puhul kaks tööpäeva kaalumiseks.
                        
                     
                           4.9.
                        
                        
                           Nõukogu liige (või tema asendaja kooskõlas artikliga 4.4) võib mis tahes kirjalikus menetluses sõnaselgelt volitada muud isikut allkirjastama tema poolt isiklikult heaks kiidetud hääle või sisulise märkuse.”
                        
                     
         Artikkel 2
   Jõustumine
   Käesolev otsus jõustub selle vastuvõtmise päeval.
   
      Frankfurt Maini ääres, 12. veebruar 2015
      
         
            EKP president
         
         Mario DRAGHI
      
   
   
      (1)  Nõukogu 15. oktoobri 2013. aasta määrus (EL) nr 1024/2013, millega antakse Euroopa Keskpangale eriülesanded seoses krediidiasutuste usaldatavusnõuete täitmise järelevalve poliitikaga (ELT L 287, 29.10.2013, lk 63).
   
      (2)  19. veebruari 2004. aasta otsus EKP/2004/2, millega võetakse vastu Euroopa Keskpanga kodukord (ELT L 80, 18.3.2004, lk 33).